«Այսպիսով Եվրամիության անդամ այս երկիրը միացավ շուրջ երեք տասնյակ երկրներին՝ այդ թվում Ֆրանսիային, Գերմանիային, Ռուսաստանին, Կանադային, ամերիկյան 50 նահանգներից 48-ին, որոնք ճանաչել են 1915 թվականին Թուրքիայում մեկուկես միլիոն հայերի զանգվածային սպանությունները որպես ցեղասպանություն», - «Ազատության» հետ զրույցում ասաց Նիդերլանդներում Հայաստանի դեսպան Ձյունիկ Աղաջանյանը, շեշտելով՝ Նիդերլանդների խորհրդարանի կողմից Հայոց ցեղասպանության ճանաչումը կարևոր գործոն է ընդհանրապես աշխարհում նման ոճրագործությունների կրկնությունը կանխելու համար: - «Որոշումը շատ էական էր հայ ժողովրդի համար։ Ընդհանրապես կարծում եմ, որ ցանկացած պետության կողմից՝ այդ թվում նաև այդպիսի պետություն, ինչպիսին է Նիդերլանդները, որն առաջատար դիրքեր է գրավում աշխարհում մարդու իրավունքների պաշտպանության ոլորտում, դրանց առաջմղման հարցերում և այսօր հանդիսանում է միջազգային դատարանները հյուրընկալող պետությունը: Նման պետության խորհրդարանի կողմից նմանատիպ բանաձևի ընդունումը ևս մեկ անգամ ցույց է տալիս, թե ինչքանով է կարևոր ցեղասպանության հանցագործության դատապարտումը»: